《赠汪容甫》
清代·朱筼

汪生七龄失所怙，交亲一旦弃如土。任氏遗孤衣葛衣，谢朓书如掩蓬户。

贤哉生母备艰辛，十指纺绩易米薪。夜深教生读经史，生年二十歌采芹。

上如拜母母色喜，文名藉藉惊乡人。生才有如此，生岂常贱贫。

人情冷暖不足道，白衣苍狗驱浮云。冰霜自是生成德，利器原从盘错识。

由来人定可胜天，柳母丸熊欧画荻。秋风鹰隼好腾骞，立身廊庙师昔贤。

好将母氏劬劳状，胪入兰台列女篇。

作者简介：（1718—1797）江苏江都人，字二亭，号市人。诸生。家贫，弃举业，经商自给，夜则读书，遂博通史籍，工诗古文。能拳术，性情谦和，人虽犯之，亦不反击。家无余财，而好周人急。有《二亭诗钞》。